臨溪樓
作者：敖邁
朝代：宋

paragraphs: 花溪老子昔喜花，紅雲紫霞香滿家。
竹溪逸士昔愛竹，翠靄蒼烟陰繞屋。
羌茲偉人臨溪樓，唐相之裔來溪頭。
奄有花竹著樓所，日與溪山作賓主。
手抉銀漢地上流，仰送飛鴻俯盟鷗。
滄浪濯纓塵化雪，清泉烹茶團碎月。
曾似元龍意氣豪，湖海偃卧百尺高。
又似仲宣銷憂賦，客居江左非吾土。
不如祝翁畫欄前，梯身此樓近青天。
湔心此溪赴滄海，樓名溪聲可千載。